- Det er jo ikke verdens største overraskelse, når man kigger på, hvad der er sket i klubber på lignende niveauer og på de breddegrader, vi er på her. Nyheden om den manglende lønudbetaling til flere spillere i Jammerbugt FC og gælden til flere lokale erhvervsdrivende kommer ikke bag på Ph.d og sportsøkonom Kenneth Cortsen. Han har nemlig set det ske før. - Vi skal jo heller ikke spole tiden ret langt tilbage, før der var lignende problemer i Vendsyssel FF med udenlandske ejere, forklarer han med henvisning til klubben, der i april 2021 heller ikke udbetalte løn til sine spillere. Dengang hed klubbens formand og ejer Ahmet Schaefer fra det schweiziske selskab Core Sports Capital. Investorer mangler lokal kærlighed Grunden til, at danske fodboldklubber kommer til at lide under de økonomiske problemer, skyldes blandt andet den kontante tilgang til dem, som udenlandske bagmænd har, mener Kenneth Cortsen. - Når udenlandske investorer kommer ind, og virkeligheden så ikke er så rosenrød, som man regner med, når man køber sig ind, så ser vi ind imellem, at de udenlandske ejere hurtigt mister interessen. De har ikke samme status på spillet lokalt set og heller ikke samme kærlighed til lokalområdet, vurderer han. De lokale virksomheder i Jammerbugt Kommune som for eksempel Saltum Slagteren og Jørns Busser frygter, at det ender med en konkurs for klubben. - Det er i hvert fald worst case scenario . Hvis man som klub eller selskab ikke kan betale sine forpligtelser, så er det den vej, det går, desværre, siger en enig Kenneth Cortsen. Men selv nu mindst to nordjyske klubber er endt i en penibel økonomisk situation på grund af udenlandske pengemænd, så bliver det ikke sidste gang, vurderer sportsøkonomen. - Hvis betingelserne for at tjene penge på fodbold rent driftsmæssigt ikke er til stede, så ser vi desværre, at de ind imellem smider håndklædet i ringen eller virker ligeglade. Og det er en problemstilling, vi skal forholde os til i dansk fodbold.

Referat:
De økonomiske vanskeligheder i 1. divisionsklubben Jammerbugt FC overrasker ikke sportsøkonom Kenneth Cortzen. For investorerne er det ren forretning, påpeger han.